EELNÕU
12.08.2026

Veeseaduse ja ehitusseadustiku muutmise seadus


§ 1. Veeseaduse muutmine

Veeseaduses tehakse järgmised muudatused:

1) paragrahvi 2 pealkiri muudetakse ja sõnastatakse järgmiselt:  

„§ 2. Muude seaduste kohaldamine“;

2) paragrahvi 2 täiendatakse lõikega 3 järgmises sõnastuses: 

„(3) Joogiveega kokkupuutuva toote ja materjali hügieeninõuetele vastavuse, märgistamise, turule laskmise ja turul kättesaadavaks tegemisega seotud tootja, tema volitatud esindaja, importija ja levitaja kohustustele, vastavushindamisele ja turujärelevalvele ning vastutusele kohaldatakse toote nõuetele vastavuse seadust käesolevast seadusest tulenevate erisustega.“;

3) paragrahvi 851 lõike 4 esimeses lauses asendatakse sõnad “ei pea rakendama” sõnadega “võib kohandada”;

4) paragrahvi 851 lõike 4 teises lauses asendatakse sõnad “rakendamata jätmine” sõnaga “kohandamata“;

5) paragrahvi 854 lõige 4 muudetakse ja sõnastatakse järgmiselt: 

„(4) Prioriteetne tarbimiskoht käesoleva seaduse tähenduses on eelkõige üldsusele kasutamiseks avatud valdus või mitteavatud suur valdus, mis ei ole kodumajapidamine ja mille paljud kasutajad võivad kokku puutuda veega seotud riskidega.”;

6) paragrahvi 855 täiendatakse lõigetega 3 ja 4 järgmises sõnastuses: 

„(3) Joogiveega kokkupuutuvad tooted ja materjalid peavad vastama Euroopa Parlamendi ja nõukogu direktiivi (EL) 2020/2184 olmevee kvaliteedi kohta (ELT L 435, 23.12.2020, lk 1–62) artikli 11 ning selle alusel kehtestatud Euroopa Liidu õigusaktide kohastele hügieeninõuetele, vastavushindamise ja märgistamise nõuetele.

(4) Joogiveega kokkupuutuva toote ja materjali hügieeninõuetele vastavust tõendab direktiivi (EL) 2020/2184 artikli 11 ja selle alusel kehtestatud Euroopa Liidu õigusaktide kohaselt pädev vastavushindamisasutus, kelle suhtes kohaldatakse toote nõuetele vastavuse seadust käesolevast seadusest tulenevate erisustega.“;

7) paragrahvi 87 lõikes 5 täiendatakse pärast sõna „kava” sõnadega „vaadatakse pidevalt läbi ja”;

8) paragrahvi 192 lõike 3 punkt 2 tunnistatakse kehtetuks;

9) paragrahvi 250 lõiget 1 täiendatakse pärast sõna „Keskkonnaamet“ tekstiosaga „, Tarbijakaitse ja Tehnilise Järelevalve Amet“;

10) paragrahvi 250 täiendatakse lõikega 8 järgmises sõnastuses: 

„(8) Riiklikku järelevalvet joogiveega kokkupuutuva toote ja materjali hügieeninõuetele vastavuse, vastavushindamise ja märgistamise nõuete ning nendega seotud turule laskmise ja turul kättesaadavaks tegemise nõuete täitmise üle teeb Tarbijakaitse ja Tehnilise Järelevalve Amet.“.

§ 2. Ehitusseadustiku muutmine

Ehitusseadustiku paragrahv 127 lõige 2 muudetakse ja sõnastatakse järgmiselt:

„(2) Puurkaevule, tootlikkusega üle 10 m3 ööpäevas või üle 50 inimese, väljastatud kasutusloast teavitatakse Terviseametit ehitisregistri kaudu.“.
 
§ 3. Seaduse jõustumine

Käesolev seadus jõustub 2027. aasta 1. jaanuaril.

